Lørdag kveld krevde Venstres parlamentariske nestleder, Abid Q. Raja, en forklaring fra partileder Trine Skei Grande.

Grande har til nå ikke ønska å kommentere saken som har opphav i et bryllup i Trøndelag for ti år siden – etter at den ble omtalt i mediene for første gang i januar i år.

Saken er mye omtalt de siste dagene, etter at Sp-nestleder Ola Borten Moe tirsdag gikk ut med kritikk av Venstre-lederens håndtering av saken.

– Hun må fortelle hva som skjedde og ikke skjedde fra A til Å, og dermed bli ferdig med saken, sa Abid Q. Raja til NRK på partiets landsmøte utafor Oslo.

Men ikke alle er enige med Raja i at det er åpenhet som trengs for å komme videre.

– Jeg skulle ønske jeg ikke visste noe om dette i det hele tatt. Jeg vil ikke vite detaljene om hva som skjedde i den åkeren, sier Roger Granum, fylkesleder i Oppland Venstre.

– For Venstre har denne saken bare vært som et irriterende myggstikk, som vi godt kunne klart oss uten. Men jeg synes ikke vi har brukt så mye energi på det, sier fylkesleder i Oppland Venstre, Roger Granum. Foto: NRK

– Vi anser dette som en privatsak, sier fylkesleder i Finnmark Venstre, Leif Gøran Wasskog.

Fylkesleder i Finnmark, Leif Gøran Wasskog, sier han ikke forstår hvorfor Grande-saken kommer opp på nytt nå og vil helst ikke snakke om den.

– Jo mindre man sier om saken, jo bedre er det. For dette er en privatsak, sier Wasskog.

– Det å ikke snakke om det, vil få saken ut av verden?

– Jeg håper i alle fall det. Jeg har lagt saken død fra min side og ikke brukt energi på det. Vi må legge ballen død og ikke forfølge dette videre, sier han.

– Ikke noe kriminelt

Granum i Oppland Venstre understreker at Grande ble gjenvalgt som Venstre-leder av landsmøtet i dag, og sier at partiet er fornøyd med henne som leder.

– Vi har ikke behov for noen forklaring om denne saken. Dette er en gammel sak som noen har hatt behov for å dra opp igjen, sier han.

– Du vet nok om saken, til å vite at det ikke er noe å snakke om?

– Jeg vil si at jeg vet mer enn nok om dette. Vi vet at det ikke har skjedd noe kriminelt, det vil si, vi må i alle fall gå ut fra det. Dersom det har foregått noe kriminelt så får noen anmelde henne, da, sier han.

Venstre-ordfører i Bø i Telemark, Olav Kasland, vil ikke kommentere saken, utover å fastslå at han ikke synes det trengs noen forklaring fra Venstre-lederen. Foto: Anne Lognvik / NRK

Ifølge VGs kilder har Grande bedt sitt landsstyre om å ikke snakke om saken til pressen i løpet av landsmøtehelga.

Venstre-ordfører i Bø i Telemark, Olav Kasland, mener også at hele saken hører til «privatlivets fred».

– Føler du behov for å vite noe mer om saken?

– Nei. Dette tilhører privatlivets fred. Utover det har jeg ingen kommentar, sier Kasland.

– Ingen kommentar

NRK har vært i kontakt med flere Venstre-politikere som er til stede på landsmøtet, for å høre hva de mener om Rajas ønske om ei forklaring.

– Ingen kommentar, sier fylkesleder i Agder Venstre, Petter Toldnæs.

Venstre-ordfører i Granvin kommune, Ingebjørg Winjum. Foto: Tale Hauso / NRK

– Ingen kommentar, sier fylkeslederen i Trøndelag Venstre, Torgeir Anda.

– Ingen kommentar, sier Venstre-ordfører i Granvin kommune, Ingebjørg Winjum.

– Ingen kommentar, sier også flere medlemmer av styret i Venstrekvinnelaget.